**Informatīvais ziņojums**

**par Ministru kabineta 2017. gada 25. jūlija sēdes protokollēmumā (prot. Nr. 37, 1.§) “Noteikumu projekts “Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība”” 3. punktā dotā uzdevuma izpildi**

Ar Ministru kabineta 2017. gada 25. jūlija sēdes protokollēmuma (prot. Nr. 37, 1. §) “Noteikumu projekts “Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība” 3. punktu Vides aizsardzības un reģionālās attīstības ministrijai (turpmāk – VARAM) un citiem ģeotelpiskās informācijas pamatdatu turētājiem, pieaicinot biedrību “Latvijas atvērto tehnoloģiju asociācija” (turpmāk – LATA), uzdots izstrādāt un līdz 2017. gada 1. novembrim iesniegt izskatīšanai Ministru kabinetā informatīvo ziņojumu par ģeotelpisko pamatdatu atvēršanas ekonomisko lietderību un finansiālo ietekmi (turpmāk tekstā – protokollēmums).

1. **Īss pašreizējās situācijas apraksts:**

Atbilstoši Starptautiskajai atvērto datu hartai[[1]](#footnote-3) ikviena organizācija tiek aicināta digitālās informācijas uzturēšanas jomā ievērot principu “atvērts pēc noklusējuma”, publiski sniedzot informāciju sabiedrībai, izņemot gadījumus, kad to nedrīkst veikt. Pēc Eiropas Komisijas viedokļa datu atvēršana var ievērojami uzlabot valsts administrācijas caurskatāmību un veicināt iedzīvotāju sociālās un politiskās aktivitātes izaugsmi. 2014.-2020. gada attīstības plānošanas periodā Publiskās pārvaldes datu pieejamība atvērto datu kopu veidā ir viens no   
e-pārvaldes politikas pamatprincipiem.

Publiskajā pārvaldē tikai atsevišķos izņēmuma gadījumos tiek nodrošinātas atvērto datu izmantošanas iespējas. Nodrošinot valsts rīcībā esošo datu brīvu pieejamību, tiktu radīti priekšnoteikumi privātā, nevalstiskā un zinātniskā sektora iespējamai sadarbībai, kas balstītos uz publiskās pārvaldes radītiem datiem. Tā rezultātā tiktu radītu jauni e-pakalpojumi un informācijas un komunikācijas tehnoloģiju (turpmāk – IKT) produktu attīstība, kā arī iespēja pastarpinātai situācijas analīzei un izpētei, tādejādi sekmējot valsts ekonomisko izaugsmi, darbavietu radīšanu, kā arī sociālo procesu modelēšanu un paredzēšanu nākotnē.

Latvijā šobrīd nav vienotas pieejas atvērto datu politikas ieviešanai, jo nav noteiktas prioritātes, un veicināšana atvērt datus tiek organizēta tikai Eiropas reģionālās attīstības fonda (turpmāk – ERAF) vai citu ārvalstu finansētajos projektos. Iestādēm, kuras nav piedalījušās ERAF vai citu ārvalstu projektu īstenošanā, izdevumi datu apmaiņai un sadarbspējas attīstībai ir jāfinansē no pieejamā budžeta. Vidēji gadā IKT jomā (bez ārvalstu finansējuma) izdevumi ir ap 69 730 507 *euro*. Tomēr jāņem vērā, ka būtiski lielākā IKT izdevumu daļa sedz jau esošās infrastruktūras un izstrādāto informācijas sistēmu uzturēšanu.

Eiropas Savienības fondu projektu specifiskajos atbalsta mērķa īstenošanas noteikumos[[2]](#footnote-4) tiek paredzēts, ka viens no pasākuma mērķiem ir radīt priekšnosacījumus publiskās pārvaldes rīcībā esošās informācijas izmantošanai ārpus publiskā sektora. Attiecīgi viena no atbalstāmajām aktivitātēm ir datu atkalizmantošana.

Vienlaikus datu publicēšana pati par sevi nerada tiešus ieguvumus, tā rada tikai nepieciešamos apstākļus, lai, balstoties uz pieejamo informāciju, radītu papildu pievienoto vērtību[[3]](#footnote-5).

Lai izpildītu Ministru kabineta protokollēmumā doto uzdevumu, VARAM organizēja trīspusējās tikšanās ar Valsts zemes dienestu un LATA, un biedrību “Latvijas informācijas un komunikāciju tehnoloģiju asociāciju” (turpmāk – LIKTA), kā arī ar Latvijas Ģeotelpiskās informācijas aģentūru (turpmāk – LĢIA) un citiem industrijas pārstāvjiem par industriju interesējošām prioritāri atveramajām datu kopām.

1. **Valsts zemes dienesta datu nodrošināšana sabiedrībai bez maksas**

Sanāksmē ar Valsts zemes dienestu (turpmāk tekstā – VZD) tika panākta vienošanās, ka prioritāri tiek atvērtas divas datu kopas: Valsts adrešu reģistrs un Administratīvo robežu datu kopa. Tikšanās laikā VZD pārstāvji informēja sanāksmes dalībniekus, ka aprēķini par Adrešu reģistra un Administratīvo robežu datu kopas nodrošināšanu sabiedrībai bez maksas ir jau veikti un Tieslietu ministrija 2016.gadā tos virzīja izskatīšanai Ministru kabinetā kā jauno politikas iniciatīvu 2017.gadam. Priekšlikums Ministru kabinetā netika atbalstīts.

Šobrīd ir izveidojusies situācija, ka Valsts adrešu reģistra un Administratīvo robežu datu pieejamība neatbilst Latvijas ģeotelpiskās informācijas attīstības koncepcijā noteiktajam finansēšanas modelim “A” laika periodā no 2014. līdz 2020. gadam, kā arī netiek ievērots Ģeotelpiskās informācijas likuma 25. panta ceturtās un piektās daļas nosacījumi. Lai šo problēmu risinātu, ir nepieciešama valsts budžeta dotācija, kas ļautu adrešu datus Informācijas atklātības likuma izpratnē uzskatīt par atvērtajiem datiem.

Tāpat Valsts adrešu reģistra un administratīvo robežu dati ir nepieciešami dažām valsts pārvaldes institūcijām, kuru kompetencē ir Eiropas Parlamenta un Padomes 2007. gada 14. marta direktīvas 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE) (turpmāk tekstā – INSPIRE direktīva) prasību pārņemšana valsts tiesību aktos un secīga prasību ieviešana, lai publicētu Latvijas Ģeoportālā (www.geolatvija.lv) savus nozares ģeotelpiskos datus (piemēram, statistikas informācija, veselības informācija u.c.), kas apkopoti administratīvo un teritoriālo vienību līmenī gan skatīšanās, gan lejupielādes pakalpojumos. Saskaņā ar INSPIRE direktīvu Eiropas Savienības dalībvalstīm līdz 2015. gada 10. decembrim bija jānodrošina telpisko datu pieejamība sabiedrībai atbilstoši tajā noteiktajām prasībām, tomēr šobrīd Latvija INSPIRE direktīvas prasības nav pilnībā izpildījusi. Nodrošinot Valsts adrešu reģistra un Administratīvo robežu datu atvēršanu, tiktu veicināta arī šī INSPIRE direktīvas prasību izpilde, un varētu izvairīties no riska, ka Eiropas Komisija uzsāktu pārkāpuma procedūru pret Latviju.

Jāvērš uzmanība arī tam, ka Valsts adrešu reģistra un Administratīvo robežu datu atvēršana būs atbilstoša Eiropas Komisijas apstiprinātajai Digitālā Vienotā tirgus stratēģijai (*Digital Single Market Strategy*), kas paredz publiskās pārvaldes datu aizvien plašāku atvēršanu sabiedrībai.

Ņemot vērā to, ka informācija no Valsts adrešu reģistra ir maksas dati, bieži pakalpojumu sniedzēji tos iegūst nevis no oficiālās Valsts adrešu reģistra informācijas sistēmas, bet no citiem avotiem. Tas nereti rada problēmas dažādu pakalpojumu sniegšanā un saņemšanā, piemēram, dzīvojamo māju apsaimniekošanas jomā. Nodrošinot Valsts adrešu reģistram vispārpieejas statusu, tas šāda veida problēmas atrisinātu, jo visa sabiedrība izmantotu vienotu adrešu informāciju. Turklāt, publiskās pārvaldes datu aizvien plašāka atvēršana sabiedrībai ļaus šos datus plašāk izmantot ne tikai valsts pārvaldē, bet arī privātajā sektorā, sniedzot iespēju uzņēmējiem radīt jaunus elektroniskos pakalpojumus, kuros varēs tikt izmantota precīza adrešu informācija, tādējādi nodrošinot valsts pārvaldes līmenī uzkrātās informācijas atkalizmantošanu.

Saskaņā ar VZD veiktajiem aprēķiniem Valsts adrešu reģistra datu nodrošināšana sabiedrībai bez maksas gadā radītu 53 225 *euro* papildu slogu VZD budžetam, šo summu veido izdevumi par Valsts adrešu reģistra informācijas sistēmas pielāgošanu atvērto datu pieejamībai atbilstoši Latvijas Atvērto datu portāla tehniskajām prasībām un tās uzturēšanu lietotājiem pieejamā formā.

Administratīvo robežu datu nodrošināšana sabiedrībai bez maksas VZD budžetam gadā radītu papildus slogu 27 289 *euro* apmērā. Šī summa ietver izmaksas par administratīvo robežu datu pielāgošanu atvērto datu pieejamībai atbilstoši Latvijas Atvērto datu portāla tehniskajām prasībām, kā arī datu uzturēšanai lietotājiem pieejamā formā.

Konkrēto datu kopu nodrošināšana sabiedrībai bez maksas neparedz jaunu amatu vietu radīšanu VZD – attiecīgo speciālistu atalgojums šobrīd tiek segts no iestādes ienākumu daļas, līdz ar to, padarot datus pieejamus bez maksas, budžeta dotācijas ietvaros nepieciešams kompensēt arī attiecīgo speciālistu atalgojumu. Nosaukto datu kopu nodrošināšana iedzīvotājiem bez maksas kopā radītu 80 514 *euro* lielu budžeta slogu VZD. Precīzāks abu VZD datu kopu nodrošināšanas sabiedrībai bez maksas finanšu aprēķins pievienots šā informatīvā ziņojuma pielikumā Nr.1.

Pēc valsts dotācijas apstiprināšanas VZD būtu nepieciešami seši mēneši saistīto normatīvo aktu grozīšanai (piemēram, Ministru kabineta 2015. gada 8. decembra noteikumi Nr. 698 “Adresācijas noteikumi”) un datu kopu nodošanai Latvijas Atvērto datu portālā.

Atbilstoši LATA sniegtajiem skaidrojumiem, atverot Adrešu reģistra datu kopu, izmaksas par datu nodrošināšanu sabiedrībai bez maksas pastarpināti radīs lielāku finanšu pienesumu valsts budžetam. Piemēram, ikvienam komersantam, kura pakalpojumu grozā ir pakalpojums, kas ietver meklēšanu pēc adresēm un/vai meklēšanas rezultātu attēlošanu kartē, ir nepieciešamība pēc VZD pakalpojuma “Valsts adrešu reģistra datu replikācija galalietotājam un pakalpojumu sniedzējam”, kura cena ir 860 *euro* mēnesī. Gadā šī pakalpojuma izmantošanas izmaksas ir 10 320 *euro*. Pieņemot, ka vismaz 20 komersanti šo summu novirza darbinieku atalgojumam, tad no tās valstij ar valsts sociālās apdrošināšanas obligāto iemaksām rodas 2847 *euro* ieņēmumi. Reizinot minēto summu ar 20 komersantu skaitu valsts budžeta ieņēmumi ir 56 940 *euro*, kas pārsniedz VZD aprēķinātās 53 225 *euro* izmaksas par Valsts adrešu reģistra datu nodrošināšanu sabiedrībai bez maksas.

Saskaņā ar VZD sniegto informāciju datus no Valsts adrešu reģistra informācijas sistēmas (turpmāk - VARIS) regulāri saņem Latvijas gāze, Lattelecom, Rīgas ūdens, Latvijas Pasts, SIA Tele2, SIA LURSOFT IT, VAS Latvijas valsts radio un televīzijas centrs, Ergo Insurance SE, SIA Apdrošināšanas brokeris BALTO LINK, SIA Firmas.lv, SIA CREDITREFORM LATVIJĀ, AAS BALTA, SIA BALTCOM TV, SIA Latio, A/S Latvenergo, SIA Latvijas Mobilais Telefons, Latvijas valsts meži A/S, RP SIA “Rīgas satiksme”, SIA “Omniva”, MĒRNIECĪBAS DATU CENTRS.

VARIS datus 2016. un 2017. gadā neregulāri ir saņēmuši Latvijas propāna gāze SIA, BTA Baltic Insurance Company AS, Abonēšanas un piegādes centrs ACD SIA, If P&C Insurance AS Latvijas filiāle, Ventspils Augsto tehnoloģiju parks, Seesam Insurance AS Latvijas filiāle, Firma L4 SIA, Vivus SIA, Velokurjers SIA, RD AB SIA, Itella Logistics SIA, Latvijas Vides, ģeoloģijas un meteoroloģijas centrs SIA, Ceļu inženieri SIA, Regio OU, Intelligent Systems SIA, Gjensidige AKF Latvijas filiāle, Maxima Latvija SIA, Compensa Life Vienna Insurance Group SE Latvijas filiāle, Karšu izdevniecība Jāņa Sēta SIA, Taipans SIA, Estonian, Latvian and Lithuanian Environment SIA.

Ņemot vērā minēto, jau šobrīd VARIS datus izmanto apdrošināšanas komersanti, finanšu pakalpojumu sniegšanas komersanti, komunikāciju pakalpojumu sniegšanas komersanti, preču un pakalpojumu piegādes komersanti, nekustamo īpašumu apsaimniekotāji, mērnieki, kartogrāfi, apsardzes pakalpojumu sniegšanas komersanti un dažādu citu pakalpojumu sniedzēji.

VARIS datu lietotāju skaits ar katru gadu palielinās, jo komersanti ir novērtējuši Valsts adrešu reģistra datu kvalitāti un, nododot šos datus sabiedrībai bez maksas, valsts budžeta ieņēmumi palielinātos.

1. **Latvijas Ģeotelpiskās informācijas aģentūras datu nodrošināšana sabiedrībai bez maksas**

Sanāksmē ar LĢIA tika panākta vienošanās par prioritāri atveramajām datu kopām un veicamajiem grozījumiem Ministru kabineta 2017. gada 25. jūlija noteikumos Nr. 421 “Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība”. LĢIA pārstāvjiem nebija konceptuālu iebildumu par datu kopu atvēršanu un informācijas atjaunošanu bez maksas, ar nosacījumu, ka finansējums datu kopu uzturēšanai LĢIA tiek piešķirts papildus no valsts budžeta, tādā veidā LĢIA kompensējot negūtos ieņēmumus.

LĢIA ir sagatavojusi finanšu aprēķinus par sešu datu kopu nodrošināšanu sabiedrībai bez maksas. LĢIA aprēķinus veica par: 1) topogrāfisko karti mērogā 1:50 000 visas Latvijas teritorijai; 2) Latvijas pārskata karti mērogā 1:250 000 visas Latvijas teritorijai;   
3) ortofotokartēm krāsainā spektrā; 4) digitālo reljefa modeli ar regulāro tīkla soli 20 m visai Latvijas teritorijai; 5) vietvārdu datu bāzi; 6) ģeodēziskā tīkla datu bāzi. Precīzs izmaksu aprēķins pievienots šā informatīvā ziņojuma pielikumā Nr. 2. Datu kopas tiktu atjauninātas vienu reizi pusgadā, saskaņā ar LĢIA ikgadējo darba plānu un pieejamo finansējumu. Konkrēto datu kopu nodrošināšana sabiedrībai bez maksas neparedz jaunu amatu vietu radīšanu LĢIA – attiecīgo speciālistu atalgojums šobrīd tiek segts no iestādes ienākumu daļas, līdz ar to, padarot datus pieejamus bez maksas, budžeta dotācijas ietvaros nepieciešams kompensēt arī attiecīgo speciālistu atalgojumu.

Saskaņā ar LĢIA veiktajiem aprēķiniem nosaukto sešu datu kopu nodrošināšana sabiedrībai bez maksas iestādei izmaksātu 132 755 *euro*. Šajā summā ietilpst atalgojums diviem ģeoinformātikas ekspertiem un pusslodze informāciju tehnoloģiju administratoram (kopā   
47 278 *euro*), preces un pakalpojumi (kopā 58 677 *euro*), krājumi, materiāli, energoresursi, biroja preces un inventārs (kopā 3 562 *euro*), kā arī kapitālie izdevumi (26 800 *euro*).

Pēc valsts dotācijas apstiprināšanas LĢIA būtu nepieciešami seši mēneši saistīto normatīvo aktu grozīšanai (piemēram, Ministru kabineta 2017.gada 25.jūlija noteikumi Nr.421 “Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība”) un datu kopu nodošanai Latvijas Atvērto datu portālā.

Atbilstoši biedrības “Latvijas ĢIS biedrība” veiktajiem aprēķiniem šo datu kopu atvēršana akciju sabiedrības “Latvijas valsts meži” (turpmāk – LVM) savu biznesa procesu atbalstam katru gadu iegādājas produktus un pakalpojumus no LĢIA. Par visiem no LĢIA saņemtajiem produktiem un pakalpojumiem LVM 2016. gadā ir pārskaitījis aptuveni 36 000 *euro*, savukārt 2017. gada pirmajos astoņos mēnešos aptuveni 30 000 *euro*. Ja no LĢIA iegādātie produkti un pakalpojumi tiktu padarīti atvērti un brīvi pieejami, šīs summas katru gadu tiktu dividenžu veidā ieskaitītas valsts budžetā.

Papildus LVM aprēķini liecina, ka, ja tiktu pieņemts lēmums par šobrīd atvēršanai piedāvāto produktu un pakalpojumu atvēršanu, tas jau 2017. gadā radītu ietaupījumu LVM ģeotelpisko informācijas tehnoloģiju (turpmāk – ĢIT) klientiem aptuveni 8 000 *euro* apmērā, jo par aptuveni šādu summu lētāki kļūtu LVM piedāvātie ĢIT produkti, kuros tiek iekļauti no LĢIA radītajiem datiem izstrādātie servisi.

SIA “Karšu izdevniecība Jāņa Sēta” (turpmāk – KIJS) aprēķini liecina, ka KIJS valsts budžetam nodokļu veidā gadā varētu ienest papildus 48 843 *euro*, ja tiktu atvērtas LĢIA ģeotelpisko datu pamatkopas (KIJS aprēķinu skatīt šā informatīvā ziņojuma pielikumā Nr. 3). Arī SIA “Mērniecības datu centrs” prognozē, ka tiks radītas vismaz divas jaunas darba vietas, kas valsts budžetā nodokļu veidā ienesīs papildus apmēram 19 000 *euro*. Ja datu kopas tiktu atvērtas 2018. gadā, tad budžeta papildus ieņēmumi būtu daļa no prognozētā, bet jau 2019. gadā ieņēmumi būtu KIJS un SIA “Mērniecības datu centrs” veikto aprēķinu apmērā.

Datu atvēršana samazinātu uzņēmumu administratīvo slogu, paātrinātu pakalpojumu sniegšanu klientiem, radītu plašākas pieejamības produktus un servisus, izmantojot LĢIA datus kā fona materiālu. Pieejamie dati arī uzlabotu tīmekļa pakalpju pārdošanas apmērus un pieaugtu ģeogrāfisko informācijas sistēmu izstrādes apgrozījums.

1. **Turpmākā rīcība**

Latvijas atvērto datu politika un datu kopu pieejamība tiek izvērtēta vairākos starptautiskos pētījumos – Globālajā atvērto datu indeksā (*Global Open Data index*), Ekonomiskās sadarbības un attīstības organizācijas (*OECD*) veiktajos pētījumos, Atvērto datu barometrā (*The Open Data Barometer*), Eiropas datu portāla (*European data portal)* vidējais publiskā sektora atkalizmantošanas indeksā.

Iepazīstoties ar nosaukto pētījumu mērītajām datu kopām, kuru atvēršana dotu nozīmīgus ieguvumus sabiedrībai, VARAM ir identificējusi primāri atveramās datu kopas, kuras publicētu Valsts atvērto datu portālā www.data.gov.lv:

1. Valsts budžets;
2. Gaisa kvalitāte;
3. Laika ziņas (vismaz 3 dienām);
4. Pasta indeksi un to apgabali (pasta indeksi un to koordinātas);
5. Ūdens kvalitāte;
6. Valsts pārvaldes tiešie izdevumi (algas, rēķini un maksājumi);
7. Sabiedriskā transporta saraksti;
8. Vēlēšanu rezultāti;
9. Noziegumu karte;
10. Veselības jomas informācija (zāles, zāļu cenas, recepšu medikamenti, anonimizēti dati par sabiedrības veselību).

Vides aizsardzības un reģionālās

attīstības ministrs Kaspars Gerhards

Jēkabsons 66016754

[Mikus.Jekabsons@varam.gov.lv](mailto:Mikus.Jekabsons@varam.gov.lv)

1. Starptautiskā atvērto datu harta <http://opendatacharter.net/principles/> (avots pēdējoreiz skatīts 25.07.2017.) [↑](#footnote-ref-3)
2. Ministru kabineta 2015. gada 17. novembra noteikumi Nr. 653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” [↑](#footnote-ref-4)
3. Eiropas Komisijas pētījums “Creating Value through Open Data” (Interneta resurss: https://www.europeandataportal.eu/sites/default/files/edp\_creating\_value\_through\_open\_data\_0.pdf) [↑](#footnote-ref-5)